ΓΡΑΠΤΗ ΕΡΩΤΗΣΗ E-0233/97 υποβολή: Alexandros Alavanos (GUE/NGL) προς το Συμβούλιο (13 Φεβρουαρίου 1997)

Θέμα: Ελευθερίες και Περιουσιακά δικαιώματα Ελληνοκυπρίων στα κατεχόμενα

Το Ευρωπαϊκό Δικαστήριο για τα Ανθρώπινα Δικαιώματα εξέδωσε απόφαση με την οποία καταδικάζεται η Τουρκία για παραβίαση των περιουσιακών δικαιωμάτων της ελληνοκύπριας Τιτίνας Λοϊζίδου που στερήθηκε κάθε πρόσβαση στην περιουσία της, στην κατεχόμενη βόρεια Κύπρο, μετά την τουρκική εισβολή το 1974. Ταυτόχρονα το Δικαστήριο απέριψε τους ισχυρισμούς της Τουρκίας ότι η Συνθήκη για τα Ανθρώπινα Δικαιώματα στην Ευρώπη δεν εφαρμόζεται στην περίπτωση της τουρκικής κατοχής στην βόρεια Κύπρο, γιατί κατά τους ισχυρισμούς της Άγκυρας δεν είχε ακόμη αποδεχθεί την ισχύ της Συνθήκης.

Δεδομένης της απόφασης του Δικαστηρίου ερωτάται το Συμβούλιο:

1. Αν προτίθεται μετά την απόφαση του Δικαστηρίου να ασκήσει πιέσεις προκειμένου να εφαρμοστεί η απόφαση αυτή, για την περίπτωση Λοϊζίδου όπως και για κάθε παρόμοια περίπτωση παραβίασης περιουσιακών δικαιωμάτων από τις δυνάμεις κατοχής,

2. Αν θα ασκήσει πίεση προκειμένου να επιτραπεί στην Ελένη Φωκά να διδάσκει στα κατεχόμενα και να έχει ελεύθερη πρόσβαση στην ελεύθερη περιοχή της Κύπρου,

3. Αν θα παρέμβει για την αντικατάσταση ενός άλλου έλληνα δασκάλου που δίδασκε μέχρι πρότινος στην Καρπασία αλλά συνταξιοδοτήθηκε και οι τουρκικές αρχές αρνούνται την αντικατάστασή του,

4. Αν θα ασκήσει πιέσεις προκειμένου να επιτραπεί στα παιδιά της Καρπασίας να διδάσκονται ανεμπόδιστα από τα βιβλία και άλλα εφόδια που η Κυπριακή Δημοκρατία τους στέλνει (βιβλία ιστορίας ή θρησκευτικών ποτέ δεν φθάνουν στον προορισμό τους).

Απάντηση (4 Ιουλίου 1997)

Το Συμβούλιο ανησυχεί για τις παραβιάσεις των ανθρωπίνων δικαιωμάτων στην Κύπρο και εκφράζει τη λύπη του για τις παραβιάσεις στις οποίες αναφέρεται ο αξιότιμος βουλευτής. Ωστόσο, το Συμβούλιο δεν είναι αρμόδιο για τον έλεγχο της εκτέλεσης των αποφάσεων του Ευρωπαϊκού Δικαστηρίου Ανθρωπίνων Δικαιωμάτων.

Το Συμβούλιο τονίζει ότι, στα πλαίσια των αρμοδιοτήτων του , δεν φείδεται καμμιάς προσπαθείας για την επίτευξη ενός δικαίου και βιώσιμου πολιτικού διακανονισμού στην Κύπρο. Το Συμβούλιο είναι πεπεισμένο ότι μια τέτοια λύση θα είναι ο αποτελεσματικότερος τρόπος να πάψουν πλέον οι παραβιάσεις των ανθρωπίνων δικαιωμάτων στην Κύπρο.

Όσον αφορά το πρόβλημα των προσώπων που ζουν σε περίκλειστα εδάφη, δεν έχει σημειωθεί περαιτέρω πρόοδος στην εφαρμογή της σύστασης η οποία διατυπώθηκε κατόπιν της ανθρωπιστικής επανεξέτασης που ανελήφθη από την UNFICYP το 1995. Το Συμβούλιο έλαβε δεόντως υπόψη το ψήφισμα αριθ. Β4-0286/97 του Ευρωπαϊκού Κοινοβουλίου και παρακολουθεί με ιδιαίτερη προσοχή τις προσπάθειες του ΟΗΕ για τη βελτίωση των συνθηκών διαβίωσης των προσόπων που ζουν σε περίκλειστα εδάφη και την αποκατάσταση των θεμελιωδών δικαιωμάτων τους.

Το Συμβούλιο θα ήθηλε επίσης να επισημάνει ότι το ισχύον Χρηματοδοτικό Πρωτόκολλο το οποίο υπεγράφη τον Ιούνιο του 1995 έχει ως στόχο τη στήριξη των προσπαθειών για την προώθηση ενός συνολικού διακανονισμού του Κυπριακού. Διατίθεται το ποσό ύψους 12 εκατομ. ECU για πιθανές πρωτοβουλίες που συμφωνήθηκαν από κοινού με την Κύπρο για σχέδια προώθησης της λήψης μέτρων οικοδόμησης της εμπιστοσύνης. Προβλέπεται ότι θα διατεθούν πρόσθετοι πόροι για τη χρηματοδότηση προγραμμάτων και σχεδίων για την προώθηση της ανάπτυξης ολόκληρου του νησιού.